จงเสนอไอเดีย นำเงินโบนัสประจำปีที่ได้ ไปลงทุนทำอะไรดี
1. ฝากธนาคาร
เป็นวิธีเบสิกสำหรับการเก็บเงิน มีทั้งฝากออมทรัพย์ ฝากประจำ ฝากดิจิทัล แต่อย่างที่ทราบกันดีว่าตอนนี้ดอกเบี้ยเงินฝากค่อนข้างต่ำ ส่วนเงินเฟ้อก็สูงขึ้นเรื่อย ๆ ดังนั้นการฝากเงินในธนาคารอาจจะไม่ได้ทำให้เงินของเรางอกเงยได้ดีเท่าไรนัก


2. ซื้อประกัน
ประกันมีหลายประเภท ทั้งประกันออมทรัพย์ ประกันชีวิต ประกันอุบัติเหตุ ประกันสุขภาพ ลองพิจารณาดูว่าประกันแบบใดเหมาะกับเรา หรือหากใครยังไม่มีประกันสุขภาพก็ลองเลือกซื้อแผนที่ตอบโจทย์เรามากที่สุด เพราะถ้าเกิดเจ็บป่วยขึ้นมาแล้วต้องควักเงินจ่ายค่ารักษาเองมีหวังเป็นลมแน่ ๆ


3. ลงทุนในตราสารหนี้
ตราสารหนี้เป็นอีกหนึ่งทางเลือกการลงทุนสำหรับผู้ที่รับความเสี่ยงได้น้อยแต่ต้องการผลตอบแทนที่มากกว่าดอกเบี้ยเงินฝากธนาคาร หากรับความเสี่ยงได้ต่ำก็มีพันธบัตรรัฐบาลเป็นตัวเลือกลงทุน ส่วนใครที่ต้องการผลตอบแทนที่สูงขึ้นอาจเลือกลงทุนในหุ้นกู้เอกชนแทน ทั้งนี้ความเสี่ยงก็จะสูงขึ้นเช่นกัน


4. ลงทุนในทองคำ 
การลงทุนในทองคำทำได้หลายวิธี ทั้งซื้อทองคำแท่งหรือทองรูปพรรณ ออมทองคำ ลงทุนผ่านกองทุนรวมทองคำ ฯลฯ ทองคำมีสภาพคล่องค่อนข้างสูง และความสัมพันธ์กับสินทรัพย์อื่นต่ำ จึงนิยมนำมาเป็นตัวช่วยกระจายความเสี่ยงให้พอร์ตการลงทุน


5. ลงทุนในหุ้น
การลงทุนในหุ้นปัจจุบันค่อนข้างสะดวกเพราะลงทุนได้ผ่านแอปพลิเคชันออนไลน์ของโบรกเกอร์ต่าง ๆ ซึ่งนอกจากส่วนต่างราคาที่จะได้รับแล้ว เรายังได้รับสิทธิประโยชน์อื่น ๆ เช่น สิทธิรับเงินปันผล (กรณีบริษัทที่เราลงทุนมีนโยบายจ่ายเงินปันผล) การเข้าร่วมประชุมผู้ถือหุ้น การจองซื้อหุ้นออกใหม่ หุ้นเพิ่มทุน ฯลฯ


6. ลงทุนในกองทุนรวม
กองทุนรวมถือเป็นอีกหนึ่งทางเลือกของผู้ที่อยากลงทุนในสินทรัพย์ที่หลากหลาย ไม่ว่าจะเป็น กองทุนตราสารหนี้ อสังหาฯ ทองคำ หุ้นไทย หุ้นต่างประเทศ สินค้าโภคภัณฑ์ จุดเด่นของกองทุนรวมคือใช้เงินลงทุนไม่มาก และยังมีผู้จัดการกองทุนเป็นผู้เชี่ยวชาญด้านการลงทุนคอยบริหารจัดการเงินที่เรานำไปลงทุนด้วย
ความรู้ทางการเงิน,ตลาดการเงิน & ผลิตภัณฑ์และบริการทางการเงิน